สสว.หวังเงินสะพัด 2 หมื่นล้านบาทในงานเอสเอ็มอี เอ็กซ์โป
สสว.จัดงานใหญ่ &#8220;ไทยแลนด์ เอสเอ็มอี เอ็กซ์โป 2010&#8221; หวังเงินสะพัด 2 หมื่นล้านบาท และเพิ่มศักยภาพเอสเอ็มอีเข้าสู่ประชาคมเศรษฐกิจอาเซียน
14 ม.ค. 2553

สสว.จัดงานใหญ่ “ไทยแลนด์ เอสเอ็มอี เอ็กซ์โป 2010” หวังเงินสะพัด 2 หมื่นล้านบาท และเพิ่มศักยภาพเอสเอ็มอีเข้าสู่ประชาคมเศรษฐกิจอาเซียน 
นายชาญชัย ชัยรุ่งเรือง รมว.อุตสาหกรรม กล่าวว่า  สำนักงานส่งเสริมวิสาหกิจขนาดกลางและขนาดย่อม (สสว.)  จะมีการจัดงานไทยแลนด์ เอสเอ็มอี เอ็กซ์โป 2010 ขึ้นระหว่างวันที่ 28-31 ม.ค. 2553 ณ ศูนย์ประชุมแห่งชาติสิริกิติ์ โดยคาดว่าจะมีเม็ดเงินสะพัดภายในงาน 2 หมื่นล้านบาท มีคนเข้าร่วมงานกว่า 2 หมื่นคนต่อวัน ซึ่งการจัดงานในครั้งนี้ถือเป็นส่วนหนึ่งของกิจกรรมภายใต้โครงการส่งเสริมธุรกิจขนาดกลางและขนาดย่อม (เอสเอ็มอี) เข้าสู่ประชาคมเศรษฐกิจอาเซียน ที่สสว.ดำเนินการต่อเนื่องมาตั้งแต่ปี 2552
ทั้งนี้ ภายในงานจะมุ่งส่งเสริมให้ผู้ประกอบการเข้าใจและตระหนักถึงโอกาส และประโยชน์ในการค้าผ่านเวทีอาเซียน เช่น การจัดสัมมนาทางวิชาการ เพื่อนำความรู้ของผู้ประกอบการมาถ่ายทอด และให้คำปรึกษาแนะนำการทำธุรกิจ รวมทั้งเป็นการเพิ่มช่องทางการจำหน่ายสินค้าแก่เอสเอ็มอี
“นับจากนี้เอสเอ็มอีต้องปรับตัวเพื่อรองรับการเปลี่ยนแปลงที่อาจจะสร้างทั้งความได้เปรียบ และความเสียเปรียบในการดำเนินธุรกิจ ไม่ว่าจะเป็นการเปิดเสรีทางการค้าในภูมิภาคอาเซียน ซึ่งเริ่มมีผลตั้งแต่วันที่ 1 ม.ค. 2553 และการเตรียมความพร้อมเข้าสู่ประชาคมเศรษฐกิจอาเซียนในอีก 6 ปีข้างหน้า” นายชาญชัย กล่าว
นายวิฑูรย์ สิมะโชคดี ปลัดกระทรวงอุตสาหกรรม กล่าวว่า การจัดงานจะแบ่งออกเป็น 2 ส่วน คือ ส่วนของภาคธุรกิจ จะเป็นการเจรจาจับคู่ธุรกิจ ซึ่งจะมีผู้ประกอบการจากต่างประเทศประมาณ 40 ราย และผู้ประกอบการไทย 200 ราย เข้าร่วมกิจกรรม โดยคาดว่าจะเกิดการจับคู่ได้ 100 คู่ และจะมีการจำหน่ายสินค้าเอสเอ็มอี ขณะที่อีกส่วนหนึ่งคือภาควิชาการ จะเป็นการจัดสัมมนาเพื่อเพิ่มพูนความรู้ ประสบการณ์ เพื่อยกระดับเอสเอ็มอีไทย
นอกจากนี้ จะมีกิจกรรมให้คำปรึกษาแนะนำ โดยจะมีผู้เชี่ยวชาญกว่า 15 สาขา มาให้คำปรึกษาแนะนำในการดำเนินธุรกิจกับผู้ประกอบการเอสเอ็มอี และยังมีสถาบันการเงินกว่า 10 แห่งมาร่วมให้สิทธิประโยชน์ด้วยแพ็คเกจสุดพิเศษสำหรับสินเชื่อเอสเอ็มอี 
นายยุทธศักดิ์ สุภสร ผู้อำนวยการสสว. กล่าวว่า การจัดงานครั้งนี้เป็นงานใหญ่ที่ไม่เคยจัดมาก่อน ซึ่งสสว.ต้องการแสดงศักยภาพของผู้ประกอบการเอสเอ็มอีไทย โดยได้รับความร่วมมือจากทั้งภาครัฐและเอกชน เพื่อมารับฟังความคิดเห็นจากเอสเอ็มอีโดยตรง 
ทั้งนี้ จุดเด่นของงานคือ การจับคู่ธุรกิจ โดยจะเน้นผู้ประกอบการประเภทสินค้าที่เกิดจากความคิดสร้างสรรค์ มาจากภูมิปัญญาท้องถิ่น เช่น หัตถกรรม ท่องเที่ยว สปา เป็นต้น และจะเน้นจัดงานตามแนวคิดเอสเอ็มอี โดยแบ่งแยกเป็นคลัสเตอร์ เพื่อให้แสดงศักยภาพเอสเอ็มอีไทย